गुड़गांव. चंदू गांव की वार्डबंदी में जिला प्रशासन की ओर से बरती गई लापरवाही का खामियाजा ग्रामीण उठा रहे हैं। चंदू गांव की चार महिलाएं ऐसी हैं जिनके पतियों के नाम बुढेड़ा गांव में जोड़ दिए गए हैं। हालांकि चंदू गांव के ऐसे 400 लोग हैं, जिनका गांव वार्डबंदी में बदलकर चंदू की जगह बुढ़ेड़ा कर दिया गया है।
जबकि बुढेड़ा फर्रुखनगर ब्लॉक का गांव है और चंदू गुड़गांव ब्लॉक का गांव। इस मुद्दे को लेकर बुधवार को चंदू गांव के लोगों ने अपनी गवाही देते हुए उनके गांव को बदलने की गुहार लगाई। लेकिन डीसी टीएल सत्यप्रकाश ने भी उनके गांव की वार्डबंदी में अब बदलाव करने में असमर्थता जाहिर की।
वर्ष 2013 से यह मुकदमा पंजाब एवं हरियाणा हाईकोर्ट में लंबित है। इसी वजह से इन दोनों ही गांवों में पंच, सरपंच व पंचायत समिति के चुनाव पर रोक लगाई हुई है। हाईकोर्ट के आदेश पर बुधवार को डीसी ने गांव के लोगों को सुनवाई के लिए बुलाया। गांव चंदू निवासी याचिकाकर्ता योगेश कुमार शर्मा, निवर्तमान सरपंच श्रीभगवान, जिले सिंह यादव, सुरजीत सिंह नंबरदार, मौजीराम प्रजापत, अजीत यादव व संतराम यादव ने बताया कि चंदू व बुढ़ेड़ा दोनों गांवों की सीमाएं मिलती हैं, लेकिन कुछ शरारती लोगों ने चंदू के करीब 400 लोगों को बुढेड़ा गांव के मतदाताओं में शामिल कर दिया। साथ ही तर्क दिया कि ये लोग बुढेड़ा गांव की सीमा में रहते हैं, इसलिए उन्हें बुढ़ेड़ा गांव में शामिल किया गया है। राजस्व विभाग की रिपोर्ट में ऐसा ही दर्शाया गया है।
गांव चंदू में पत्नी और पति को गांव बुढेड़ा में दिखाया
गांव की वार्डबंदी करने वाले अधिकारियों ने चंदू गांव के सुषमा पत्नी यादराम, संतोष पत्नी पवन, रेशमा पत्नी अजीत व रजनी पत्नी हरपाल को अलग-अलग कर दिया। सभी पुरुषों के नाम बुढेड़ा गांव में जोड़ दिए गए और महिलाओं के नाम चंदू गांव में ही जोड़े गए हैं।
ग्रामीण बोले: डीसी ने नहीं दिया कोई आश्वासन
चंदू गांव के निवासियों ने डीसी से वार्डबंदी को ठीक कर उनकी वोटों को फिर से चंदू में ही जोड़े जाने की मांग की। उन्होंने बताया कि इस दौरान डीसी ने कोई आश्वासन नहीं दिया और एसडीएम द्वारा की गई वार्डबंदी को सही बताया।
डीसी बोले: अब सीमाएं बदलनी आसान नहीं
डीसी टीएल सत्यप्रकाश ने कहा कि जिन पति और पत्नियों के गांव बदले गए हैं, उनके केस में हाईकोर्ट के आदेश पर बदला जा सकता है, लेकिन अब सीमाएं बदलनी संभव नहीं हैं।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva